Papersnake/gushiwen huggingface dataset:
东斋杂书
陆游（宋代）

下帷听雨声，开户延月色。
霏霏半篆香，湛湛一池墨。
徐行舒血脉，危坐学踵息。
吾闻诸先贤，养生莫如啬。
赞三十六祖颂 其二十三
释印肃（宋代）

鹤勒那有智，光大包天地。五道贯色，日月时亲礼。
送凝上人
释德洪（宋代）

我生风韵无尘埃，扬清激浊心不回。少年不忍混白黑，出言动辄为身灾。

突汀出岸水必拍，乔木颖林风必摧。乃知此世要不免，毁誉于吾何有哉。

君今欲脱此等忧，献君一策真良谋。人言白璧为石头，唯唯慎莫分劣优。

坐中亦复发一语，众将环视如仇雠。此策简截君牢收，饱食熟睡且随流。

泛然四海无不可，人将爱与君同游。
句
罗知古（宋代）

层层碧嶂来无尽，衮衮情江远莫追。
咏史下·诸葛孔明八首
陈普（宋代）

郭淮岂得为许历，曹献敢言如亚夫。
祁山再见伐崇旅，凤鸟不来嗟已夫。
险竿歌
顾况（唐代）

宛陵女儿擘飞手，长竿横空上下走。已能轻险若平地，

岂肯身为一家妇。宛陵将士天下雄，一下定却长稍弓。

翻身挂影恣腾蹋，反绾头髻盘旋风。盘旋风，撇飞鸟；

惊猿绕，树枝褭。头上打鼓不闻时，手蹉脚跌蜘蛛丝。

忽雷掣断流星尾，矐睒划破蚩尤旗。若不随仙作仙女，

即应嫁贼生贼儿。中丞方略通变化，外户不扃从女嫁。
诗偈 其七十二
庞蕴（唐代）

真如本无相，所得是凡流。昔时为父子，长大出外游。

今日相遇见，父少子白头。
绍兴以后祀五方帝六十首 其三 赤帝降神用《高安》。
郊庙朝会歌辞（宋代）

八卦相荡，一气散施。隆炽恢台，职神尸之。肃肃飙御，神戾于天。

于昭神休，天子万年。
与孟能静饮联句复和三首
方回（元代）

三月三日一觞酒，同上危楼望晴柳。
岂可不饮负此春，向来风晴十朝九。
何必水边看丽人，何必水晶行素鳞。
曲阜桥边同一醉，杭州城里两閒身。
周元仲来自湖外传示崧老赠东林圭
李纲（宋代）

粲粲襄陵翁，大岳九世孙。文章老益奇，于道见本原。

我生植艰虞，惨澹风霾昏。挽翁共出力，一廓扶桑暾。

芬馥蓺兰芷，神奸伐蛟鼋。此志竟萧条，相顾声为吞。

远游负深衅，行偏西南坤。忆昨遇江上，携手庐山樊。

林间接软语，穷尽兴衰根。三年隔瘴海，岂谓我尚存。

何尝知枣梨，颇亦闻风幡。读翁三友篇，雅契久弥敦。

江南盗云扰，崛起巢与温。翁今渺安在，犹滞脩水源。

我病寄闽岭，栖息僧家园。百念悉灰冷，窥见易象浑。

区区不自量，信笔笺微言。逝将从翁游，淬砺删其繁。

三圣邈已远，万古同所尊。何当进此道，对坐虚明轩。
寄缪景文
刘黻（宋代）

髫年闻俊发，两岁喜相过。
薄俗交游少，清淡警处多。
巷深留虎迹，树老集禽窠。
无计买邻住，青铜谁共磨。
寄陈起予宗夏二首
王迈（宋代）

道有穷通时屈伸，夫君气概岂长贫。
帐前弟子知无几，膝上郎君证可人。
苜蓿尽多聊一笑，栗梨见觅莫渠嗔。
平生耿耿犹存否，五十端能贵买臣。
答圣俞设脍示客
韩维（宋代）

梅侯三年江上居，盘羞惯饱鮆与鲈。
客居京城厌粗粝，买鱼斫脍邀朋徒。
孰亲刀匕擅精巧，闺中丽人家本吴。
缕裁长丝叶剪藿，饤饾自与寻常殊。
霜橙捣齑饭香稻，一饱岂顾家有无。
我虽目病兴不浅，从想落纸霏红腴。
雕盘隽味傥可再，赠子玉酒随长鱼。
奉和冬至应教诗
萧悫（南北朝）

天宫初动磬，缇室已飞灰。暮风吹竹起，阳云覆石来。

拆冰开荔色，除雪出兰栽。惭无宋玉辨，滥吹楚王台。
桃源忆故人 松峦峰
侯文曜（清代）

有时云与高峰匹，不放松峦历历。望里依岩附壁，一样黏天碧。

有时峰与晴云敌，不许露珠轻滴。别是娇酣颜色，浓淡随伊力。
献王祠
许景衡（宋代）

列国提封倚乐亭，九河分处见孤城。池台钓罢人何在，邱垄春来草自生。

遗像丹青皆旧物，斯民箫鼓漫新声。谁能特表平生事，祝史从官得币牲。
奉圣淳山主年八十有四放翁为作真赞
陆游（宋代）

两住名山一老禅，目光如电照人天。
行藏不用占蓍草，卦气全来二十年。
禹州道中
王峻（清代）

茫茫四野寒萧骚，朔风动地声怒号。车帷卷破马踯躅，夕阳惨怒横平皋。

行人瑟缩帽檐侧，手脚冻冷面如墨。晚来投店满衣尘，童仆相看不相识。
郊庙歌辞。昭德皇后庙乐章。永和
佚名（唐代）

穆清庙，荐严禋。昭礼备，和乐新。

望灵光，集元辰。祚无极，享万春。
闰月二十日离玉山八月到余干易舟又二日抵鄱
赵蕃（宋代）

摧轮荒水磨，涨潦失连湖。
纵使非长路，能忘去此都。
未应为物役，真复坐饥驱。
好在佳山水，悬应识故吾。
病眼
俞灏（宋代）

三分春色二分过，检校花程已下坡。
近日顿然行乐少，今掉分外负春多。
闲身自在宋须禄，俗客相看只是魔。
四百病中偏病眼，禁烟酒禁却如何。
拟古七十首 其五十四 杨司空素坐怀
王世贞（明代）

幽居擅丘樾，块尔称独晤。盘礴翰墨林，沈冥诗书趣。

袅影文昼寂，飞英点林素。溪藤饮猿接，梁棘归鸟输。

四起垂天云，疑亡出山路。屏刺少所通，非心不成故。

慨此穆如侣，抒言托遥慕。
题兰皋
李之仪（宋代）

万绿交阴别有天，舣舟重到尚依然。回头白发三千丈，倒指青编二十年。

赏咏未论台阁旧，维持今见子孙贤。何当□□披陈迹，再把重衾托醉眠。
卜算子·藓干石斜妨
姜夔（宋代）

藓干石斜妨，玉蕊松低覆。

日暮冥冥一见来，略比年时瘦。

凉观酒初醒，竹阁吟才就。

犹恨幽香作许慳，小迟春心透。
邻僧以木龛养蜂一日坠地僧见密燎烟薰蜂蜂大
王洋（宋代）

采花供课能满庾，不自营巢庇风雨。
壘土削板非爱君，君自归之若安堵。
一声衙集律令严，两股挟持筋力苦。
栋宇不牢偶堕地，尽见室家窥积聚。
王缘积久颇厚实，招寇慢藏谁自取。
山僧平日恐物伤，忍向么微施数罟。
岂嫌嚼蜡味太薄，一割未厌犹再鼓。
初犹忍恋纵追螫，俄困薰灼难力拒。
惊飞浪走触藩篱，往往散堕拍肱股。
害身即是养身人，爱本为仇慈是虎。
尝闻释氏戒夺食，此道胡为今不数。
刀头得蜜吾何有，出力为君傍作主。
劝僧切勿苦有情，盍用慈悲铭肺腑。
且留馀食供岁事，庶得春风容慢舞。
丁宁更喻众蜂王，自此亦可宽租簿。
哭南流人
项斯（唐代）

遥见南来使，江头哭问君。临终时有雪，旅葬处无云。

官库空收剑，蛮僧共起坟。知名人尚少，谁为录遗文。
别满首座
释正觉（宋代）

丹山凤窟冷相依，惭愧如今羽翼齐。
云外翔鸣同颉颃，林间啄步暂分携。
玉华衔处天容晓，珠树栖时月影低。
引喙醴泉期后会，殆将新语濯尘泥。
赠殷以道
牟融（唐代）

世路红尘懒步趋，长年结屋傍岩隅。独留乡井诚非隐，

老向山林不自愚。肯信白圭终在璞，谁怜沧海竟遗珠。

闲来抚景穷吟处，尊酒临风不自娱。
寄李道夫
吴可（宋代）

乱后时通问，飘流尚此身。
干戈伤白发，桃李自青春。
故国田畴远，殊方盗贼频。
知君怀老伴，诗酒慰情亲。
送林琴士
张子翼（明代）

江上携君理素琴，广陵犹似振遗音。江山未断乡关梦，琼海谁倾夜雨心。

对月有缘时中酒，看花无偶独沉吟。临风莫唱阳关曲，云树迢迢隔远林。
句 其二
吕惠卿（宋代）

南北战争蜗两角，占今兴废貉同丘。
浣溪沙（武康社日）
毛滂（宋代）

碧户朱窗小洞房。玉醅新压嫩鹅黄。半青橙子可怜香。

风露满帘清似水，笙箫一片醉为乡。芙蓉绣冷夜初长。
和郑邦达主簿五绝
黄公度（宋代）

风姿眇眇志堂堂，诗句惊人易数长。
高士行看三府辟，可容枳棘困仇香。
长相思 病中诉怀
蒋纫兰（清代）

思悬悬。望悬悬。人去天涯欲会难。音书更杳然。

愁恹恹。病恹恹。愁病支离葬玉颜。问君怜不怜。
晓
徐寅（唐代）

水尽铜龙滴渐微，
景阳钟动梦魂飞。
潼关鸡唱促归骑，
金殿烛魂求御衣。
窗下寒机犹自织，
梁间栖燕欲双飞。
羲和晴耸扶桑辔，
借与寰瀛看早晖。
张寺丞益斋
苏轼（宋代）

张子作斋舍，而以益为名。
吾闻之夫子，求益非速成。
譬如远游之，日夜事征行。
今年适燕蓟，明年走蛮荆。
东观尽沧海，西涉渭与泾。
归来闭户坐，八方在轩庭。
又如学医人，识病由饱更。
风雨晦明淫，跛躄聋盲。
虚实在其脉，静躁在其情。
荣枯在其色，寿夭在其形。
苟能阅千人，望见知死生。
为学务日益，此言当自程。
为道贵日损，此理在既盈。
愿君书此诗，以为益斋铭。
园中晚兴
张镃（宋代）

满襟斜日澹如秋，烟竹湘花结暮愁。
几树蝉清新抱叶，一湾鱼暮旧忘钩。
蔬盘饱去山家饭，楚调吹来水园讴。
此事不教千载识，苦谐时辈祗贻羞。
盩厔县郑礒宅送钱大（一作送别钱起，又作送友人别）
郎士元（唐代）

暮蝉不可听，落叶岂堪闻。共是悲秋客，那知此路分。

荒城背流水，远雁入寒云。陶令门前菊，馀花可赠君。
赠郭将军
王建（唐代）

承恩新拜上将军，当直巡更近五云。天下表章经院过，

宫中语笑隔墙闻。密封计策非时奏，别赐衣裳到处薰。

向晚临阶看号簿，眼前风景任支分。
柳梢青 怀友人在白下
李良年（清代）

春事闲探，日斜风细，叶叶轻帆。燕子来时，梅花落尽，人在江南。

晚来何处停骖。携手地、王孙旧谙。白下残钟，青溪远笛，今夜难堪。
漫成
黄简（宋代）

在俗参寥子，无田靖节翁。
心平诗少怨，胃弱酒多中。
熇熇蒸梅日，离离脱叶风。
未应悲岁晏，端合幸年丰。
鹧鸪天·日暮迎祥对御回
佚名（宋代）

日暮迎祥对御回。宫花载路锦成堆。天津桥畔鞭声过，宣德楼前扇影开。奏舜乐，进尧杯。传宣车马上天街。君王喜与民同乐，八面三呼震地来。
将行泊潇江
沈辽（宋代）

悯悯久同巢幕燕，翩翩今作北归鸿。湘山潇水愁无度，更泊孤舟夜雨中。
千载
林希逸（宋代）

千载祇如此，回头迹便陈。嘘天遗故我，问月叹今人。

客授长生诀，僧谈不坏身。未应痴准拟，且乐醉乡春。
蜡梅
韩淲（宋代）

家山蜡梅开，历历水边树。故园不可见，胡能写吟句。

随风惜其姿，破雾得其趣。淋漓衔一杯，错莫展数步。

不道缁尘中，恼我尚沉痼。瓶簪良自佳，但恐失平素。

香传疑麝煤，体弱岂金铸。我居小窗横，幽怀眇回互。
板子矶
张养重（清代）

荻港东边板子矶，秋高日见雨霏霏。
荒城草长埋金镞，废垒沙深卧铁衣。
山上群鸦迎客舞，江边孤雁背人飞。
晚来风起波涛阔，疑是将军战马归。
破虏凯歌二十四首
周麟之（宋代）

采石江头万鼓鼙，祭天台上手挥旗。
坐驱朔马为鱼鳖，笑杀江南踏浪儿。
范兰亭索赠限梅岑送潘问奇原韵 其五
戴亨（清代）

堂堂祖烈旧知名，海立分符各讨征。三楚寇招宗泽骑，八闽星讨武侯营。

功垂竹帛身堪祀，忠在乾坤死亦生。纂述前徽凭杰士，如君端不讨家声。
紫阳夜坐
孙嵩（宋代）

一夜灯前白伫单，沉吟有此夏初寒。
露零若与人相语，松杪潇潇下石坛。
七日晚同潘郎乘月到栾家观鹤问石生羚羊角偶
张耒（宋代）

昨宵风月好，携手得吾人。
南街访老鹤，夜扣主人门。
入门未相见，清唳已可闻。
见我展双翅，俯啄意甚驯。
访药偶有之，初尚疑未真。
今晨堕我前，获此万里珍。
披图验良是，入药定有神。
望兹以试方，辅此老病身。
嗟我天所穷，一事百苦辛。
兹游乃辄遂，造物良已仁。
因歌遂成诗，往调柯山君。
题秋江云树图 其一
蓝智（明代）

草阁柴扉入翠微，碧云红树晚依依。美人何事秋江上，采得芙蓉未肯归。
与一维那
朱熹（宋代）

当年事幽讨，结友穷名山。曾逢许斧子，去采玉芝还。

归来坐空房，神清骨毛寒。起视尘中人，一见了肺肝。

探囊出刀圭，生死毫釐间。相逢瘴海秋，遗我黄金丹。

高堂得听莹，班衣有馀欢。谢师无言说，古井生波澜。
寄聂贲远
王庭圭（宋代）

褒勋新命日边传，万户重封眷愈专。山海尽笼天下货，江淮流出地中钱。

时平麟瑞三千岁，梦恊熊祥五百年。富国自能跻寿域，宁论齐相海王篇。
钓竿
文同（宋代）

霜刀裁绿筠，桂饵挂轻缗。
敛迹天地间，侧身江海滨。
悠悠宝帐夜，寂寂烟波春。
何时投竿归，再与君子亲。
郑德言亲睹洛伽观音相遂依所见绘画朝夕严奉且求赞语敬题其旁
郑清之（宋代）

具足圆通性，一念本昭彻。佛我与信心，是三无差别。

凡人未见与，如渴以河说。佛身忽现前，如水印秋月。

心精自开遮，见根匪优劣。念中有大士，珠璎百宝结。

补陀洛伽相，在在犹日揭。是名为正观，倒想作奇绝。

稽首圆通尊，兹念无起灭。非相亦非念，不盈复不阙。

唯然观自在，无眼耳鼻舌。
初抵延长 其一
王权（清代）

百里剩荆榛，荒城塞水滨。饥乌还槁骨，怪兽诧生人。

驿路芜难辨，边氛煽太频。嗟嗟卢与扁，无术起青磷。
途中漫兴
陈政（唐代）

樱桃郁李间山茶，二月西行饱看花。雨暗鼠场孤客馆，烟横猪洞几人家。

路盘谷口泥偏滑，城绕山头堞尽斜。弭节不胜回首处，五云东北是京华。
送升甫归九江
王义山（宋代）

猿鹤才闻归去来，便呼僮仆扫柴扉。
如何出市见车马，惹起他心悔着归。
河泊所阻风用侧体成五言二律 其二
饶与龄（明代）

朔风打船头，行云拖雨脚。停桡苦逗遛，濡衣虞踯躅。

舵动呕哑鸣，杯衔黾勉乐。何如云际鸿，飘飘翔寥廓。
再次韵马主簿二首
陈造（宋代）

左顾衰翁底取斯，转头归马又西驰。
剩催阿买抄新稿，大胜斋房纪瑞芝。
乐岁人家皆有酒，高秋天气总宜诗。
霜花露菊留迎客，预戒西成省控持。
将谒介庵以诗先之
赵蕃（宋代）

溪山故无尽，随取随以足。
平生笑贺监，敕赐镜湖曲。
今代介庵老，未归先筑屋。
一区占何地，琵琶欣在目。
是洲出谁氏，诗自随州续。
当年名绝唱，今也安可独。
溪如益弯环，山为增隐伏。
以知得所托，水润由韫玉。
一朝起乘传，屡疏乞祠禄。
俞音落天上，装行不待束。
还家谢溪山，拄杖巾一幅。
开堂会宾友，快语泻酃醁。
我时得得来，奉屦期追逐。
维摩适示病，对客倦冠服。
悠然失前瞻，重诣规再卜。
尺书往问讯，劳公手亲复。
爱我诲我至，敬拜不敢渎。
自怜生无资，是役尤仆仆。
辕驹岂忘远，归棹戒已宿。
但乞老先生，一言壮空麓。
送薛居士和州读书
严维（唐代）

孤云独鹤共悠悠，万卷经书一叶舟，楚地巢城民舍少，

烟村社树鹭湖秋。蒿莱织妾晨炊黍，隅落耕童夕放牛。

年少不应辞苦节，诸生若遇亦封侯。
于潜张长官荣上
释居简（宋代）

岞崿峰前古子男，万家喜气接浮岚。许曾蜕俗今留迹，坡为寻僧旧驻骖。

养志不违宜膝下，去天差近似城南。明年一县花如锦，日日春风伴燕酣。
范老前岁相别，约归括苍，便游四明，今不知
范成大（宋代）

春色重来意未阑，故人一去肯复还。
括苍洞天归旧隐，补陀海复寻神山。
杖屦云烟远游乐，衣裳风雪行路难。
鸿飞冥冥鸥浩荡，安得置之鸡鹜间？
须语眉
艾性夫（元代）

只为长供撚断吟，萧疏早受雪霜侵。
羡君闲冗浑无用，留得童乌尚到今。
绝句六十四首
张伯端（宋代）

长男乍饮西方水，少女初开北地花。
若使青娥相见后，一时关锁住黄家。
送僧之太白
释居简（宋代）

下凌霄渡浙江涛，雪辊涛头怒弗消。试看虎跑泉上碧，一沤不作自全潮。
景德祭社稷三首
佚名（隋代）

于穆大祀，功利相宣。
灵坛美服，历代昭然。
介以蕃祉，祚以岂年。
土爰稼樯，允协民天。
常宁道中怀许介之
乐雷发（宋代）

雨过池塘路未乾，人家桑柘带春寒。
野巫竖石为神像，稚子搓泥作药丸。
柳下两姝争饷路，花边一犬吠征鞍。
行吟不得束溪听，借砚村庐自写看。
宿僧院
赵嘏（唐代）

月满长空树满霜，度云低拂近檐床。

林中夜半一声磬，卧见高僧入道场。
书志示子聿
陆游（宋代）

误上蓬山亦已叨，所悲故里隔胥涛。
还家未失屠羊业，报国元无汗马劳。
载笔敢言宗史汉，闭门犹得读庄骚。
小儿愿与翁偕隐，正恐声名未易逃。
方氏故居
邵亢（宋代）

偶分鱼竹到稽山，处士林泉一望间。
岁月自随流水远，姓名长望白云闲。
鉴中人去荒遗迹，溪口僧来写旧颜。
何日放船访岩薮，吾门高第约跻攀。
赠墨僧
许棐（宋代）

老砚磨穿事不成，万书堆里鬓星星。愿随君去柯山下，收拾残烟写佛经。
相见欢
李道清（清代）

昼长正自堪眠。雨廉纤。半是开花时候、落花天。

春如梦。闲愁重。总堪怜。无奈去年今日、到今年。
至仁山铭
庾信（南北朝）

峰横鹤岭，水学龙津。瑞云一片，仙童两人。三秋云薄，九日寒新。真花暂落，画树长春。横石临砌，飞檐枕岭。壁绕藤苗，窗衔竹影。菊落秋潭，桐疏寒井。仁者可乐，将由爱静。
中秋前五日刘绳庵廷尉移寓奉柬 其一
程景伊（清代）

一枝稳占凤城西，扫径诛茅位置齐。借绿短墙云作屋，攀花曲磴石为梯。

管弦近接扶风帐，书卷长亲太乙藜。茶臼笔床随处好，当头明月待新题。
解佩令·自题词集
朱彝尊（清代）

十年磨剑，五陵结客，把平生、涕泪都飘尽。老去填词，一半是、空泪传恨。几曾围、燕钗蝉鬓。
不师秦七，不师黄九，倚新声、玉田差近。落拓江湖，且分付、歌筵红粉。料封侯、白头无分。
季共以师子花见借作诗归之而报甚宠且言隆近为余作数马奇甚乃作此诗以见愿借之意
周紫芝（宋代）

画史俗士非画者，支郎好马能画马。为君肯作数骅骝，班郎应画天马下。

前人妙笔俱绝伦，后人骨冷唤不闻。试借云衢千里足，洗我眼中凡马群。
相和歌辞。乌夜啼
张祜（唐代）

忽忽南飞返，危弦共怨凄。暗霜移树宿，残夜绕枝啼。

咽绝声重叙，愔淫思乍迷。不妨还报喜，误使玉颜低。
骢马驱
刘孝威（南北朝）

十五官期门，二十屯边徼。犀羁玉镂鞍，宝刀金错鞘。

一随骢马驱，分受青蝇吊。且令都护知，愿被将军照。

誓使毡衣乡，扫地无遗噍。
投机颂
释崇真（宋代）

万年仓里曾饥馑，大海中住尽长渴。当初寻时寻不见，如今避时避不得。
收盐
王安石（宋代）

州家飞符来比栉，海中收盐今复密。
穷囚破屋正嗟郗，吏兵操复去复出。
海中诸岛古不毛，岛夷为生今独劳。
不煎海水饿死耳，谁肯坐守无亡逃。
尔来贼盗往往有，劫杀贾客沈其艘。
一民之生重天下，君子忍与争秋毫。
偶书
黄庚（元代）

百岁集孤夜，山楼起呼月。
秋虫声转非，感此众芳歇。
人身非金石，青鬓忽已雪。
逾淮橘心秋，出山泉水汩。
猗兰抱香死，不受蓁莽没。
凤德嗟已衰，宣尼欲浮海。
赖有载道经，神功补元宰。
删诗挽风变，系易忧世骇。
春秋笔削严，西秦书乃来。
微义将誓周，逆悲大运改。
悠悠千古心，死后文书在。
挽游迪功
赵蕃（宋代）

通学元分族，渊源信有余。
二友名屡贡，一老庆悬车。
义利过庭训，兴哀迂叟书。
他时家国事，蕲不负幽墟。
怀佟咸亨使杭
峻德（清代）

一自轻帆挂早潮，武林烟月梦迢迢。不知红藕花开日，船泊西湖第几桥。
瀛海篇赠吕鍊师
丁复（元代）

我本瀛海人，瓠落九州土。三山不得归，六鳌竟何所？

凝精耿宵寐，往往呼安期。跂余紫霞想，感此白日驰。

客有金庭仙，玉霄住云月。近从爵溪来，霜纨卷溟渤。

褰衣拂天姥，跣踞青芙蓉。羲和擢僵指，夜寒笞六龙。

金乌飞上天，露草忽已晞。奈何秘灵境，忍使人民非。

朝褰四明霞，夕涉会稽道。郑弘招不来，贺监亦已老。

胥涛吼奔雷，逆折生回风。鸾乘桂子府，鹤语梅花宫。

清湖自歌舞，颜发凋青红。壶丹碧光泻，剑影洞庭水。

霜落山橘寒，还过吴王里。吴王湎不醒，馆娃骨已冰。

乃尔忆张果，亦复寻茅盈。玉妃发春哂，手折双琼花。

寄赠两女兄，相逢学丹砂。翩然不肯留，浪迹金陵市。

长歌六帝秋，袅袅闻梦耳。青裾曳明月，问我丹井南。

挥手绿云表，语别愁何堪。往年去天台，药草径香满。

彼之溪上人，泣向西风断。琼台天上遥，银桥雾中没。

葛陂一丈竹，鳞鬣生倏忽。飙车划雷逝，轮辕不相将。

尺地不可缩，况兹道路长。故人衡湖居，旧约赤城下。

缘厓履灵迹，弄瀑漱清泻。今闻绾汉绶，好作常州牧。

兴公赋金声，名山阻高躅。东行即相讨，自称回道人。

榴皮醉香墨，晓过东林春。海图慎勿视，但恐驰其神。
解连环
吴潜（宋代）

彩桡芳苑。嗟东风梦断，燕残莺懒。谩记得、标格精神，正云涨暮懒，雨荒闲馆。嫩绿殷红，但回首、一川波暖。想娇情慧态，倚褪淡妆，画楼帘卷。

吴歌数声冉冉。料移商变羽，人共懒远。须信道、飞絮游丝，尽春去春来，景色偷换。扫罢蛮笺，难寄我、浓愁深怨。且如今，问龟问卜，望伊意转。
秋窗夜课风雨鸣檐百端交集凄然成咏 其三
吴茝（清代）

西风动禾黍，败叶堕梧楸。空寄蜉蝣世，难寻麟凤洲。

烦忧伤拥树，多难怕登楼。怅恍重泉杳，孤魂何处求。
杨白花
唐皋（明代）

杨白花，飘飘落谁家？渡江江水阔，江岸多泥沙。
归来旧时树，不妨旧栖鸦。
杨花不来杨叶愁，江水昼夜随东流。
和外送归里叠韵六首原韵 其二
张淑芳（宋代）

慈怀寄言盼儿归，十载闺思梦寐依。养女休嗟道旁弃，随夫不寐室中饥。

西来宦辙年频徙，南望乡关日久违。为说平安凭远报，长途犹恐信音稀。
感秋扇五首 其四
张侃（宋代）

箧中团扇去年携，小字曾书老杜诗。今日秋风风渐起，要人收拾自知时。
月坡亭李耆明见菊 其二
毛幵（宋代）

我怀渊明真，千载犹神交。重吟九日诗，风节殊未凋。

良辰不再举，秋气日以高。凄飙送落景，馀霞敛尘霄。

万象为我役，天机亦良劳。摩挲膝间桐，感此爨下焦。

时时出奇音，散我心郁陶。
沁园春（用履齐多景楼韵）
程公许（宋代）

万里飘萍，送江入海，过古润州。正羁怀无奈，凭高纵览，濛濛烟雨，簇簇渔舟。南北区分，江山形胜，忧愤令人扶上楼。沉凝久，任斜飞雪片，急洒貂裘。

英风追想孙刘。似黑白两奁棋未收。把烟霞饶与，坡仙米老，丹青难觅，摩诘营邱。斗野号风，海门残照，长与人间管领愁。凭谁问，借天河一挽，洗甲兵休。
次徐相公韵十首·刘錡
释行海（宋代）

五色戎旌百万鞍，徒夸龙虎统兵官。
嚣喧闪电蕃营乱，阵算回风虏帐寒。
兵法用过黄石远，血盟沥公尽心乾。
太平弟子忧成病，安得征君旧业宽。
读後汉书
陆游（宋代）

赁舂老子吾所慕，垂世文章宁在多！诗不删来二千载，世间惟有五噫歌。
次天启赠净利名吴道人韵
吴则礼（宋代）

君名讵要书黄纸，儿曹安能相汝尔。
平生胸中著丘壑，何曾辄作数日恶。
看渠老死争名场，肩摩毂击非侬乡。
从来俗子贫著帽，露顶心知寡同好。
可不与饭惟有卿，白眼未分遭题评。
苏郎六印蚕作茧，剧饮浊醪适吾原。
此事未容人遽知，百丑千拙人笑之。
胜处岂徒论得髓，觌面端如传器水。
典刑真有阿度风，世上眼目无王龚。
沧波老树吾亦爱，闻说津头有船卖。
斯人要是江左人，迳入坐床宁肯嗔。
星星种种旋非故，禅板蒲团只如许。
依韵和僧说上人见访
梅尧臣（宋代）

客从东国来，山云犹在屦。
是时正穷腊，雁落溪阴暮。
投宿古城隅，雪迷松下路。
衣楮足兰荃，相过宁厌屡。
呈赵常德四首 其三
赵蕃（宋代）

丰年易为政，凶年易为德。政本拙催科，德乃足民食。

蛮貊忠信行，田里愁叹息。德政祇如斯，何用求赫赫。
与诗友会宿
寇准（宋代）

此夕南轩宿，论诗万虑忘。
苦吟秋信近，寂坐漏声长。
室静灯光暗，桐疏露气凉。
幽怀聊自遣，山色渐苍苍。
点绛唇
赵长卿（宋代）

云亸宫鬟，淡黄衫子轻香透。晚凉时候。睡起新妆就。

冰枕生寒，玉浸纤纤手。沈吟久。眉山敛秀。爱道奴家瘦。
秋晚随意行涧上值老农问劳去年避乱时事
舒岳祥（宋代）

书在心犹在，时艰变易衰。
白云山半寺，红叶水西祠。
农老言多善，乌驯噪总慈。
谁于千载后，见我苦吟时。
郊庙歌辞。享太庙乐章。金奏
佚名（唐代）

肃肃清庙，巍巍盛唐。配天立极，累圣重光。

乐和管磬，礼备烝尝。永惟来格，降福无疆。
桂林八景 其四 东渡春澜
吕思诚（元代）

东门东渡柳青青，雨后晴澜春水生。月影流来波影碧，浪花飞起雪花轻。

涟漪忽动鱼翻藻，浩荡初开凫啑萍。终日静观还有得，层层天色一舟横。
安肃军
范成大（宋代）

从古铜门控朔方，南城烟火北城荒。
台家抵死争溏泺，满眼秋芜衬夕阳。
少年游（梅）
赵师侠（宋代）

玉壶冰结暮天寒。朔吹绕阑干。雪破梢头，香传花外，春信入江南。

巡檐索笑情何限，一点已微酸。待得黄垂，冥冥烟雨，绿树袅金丸。
落花
李陶子（宋代）

流水难穷目，斜阳易断肠。谁同砑光帽，一曲舞山香。
萧子植寄建茗石铫石脂潘衡墨且求近日诗作四绝句 其一
李彭（宋代）

宝犀新胯面岩冷，碾出壑源春雪花。何用纤纤捧渠椀，绝胜片片勺流霞。
江城子（重阳酒边）
陈著（宋代）

人生难满百年心。得分阴。胜千金。吹帽风流，时节又相寻。回首赐萸休说梦，真率具，自山林。

逢迎一笑且开襟。酒频斟。量犹禁。相劝相期，长健似如今。醉也从他儿女手，争把菊，满头簪。
水国
郑克已（宋代）

水国烟霞客，春来始定居。
老逢人事懒，贫觉旧交疎。
隙影窥蟾滴，芸香散箧书。
西湖风月好，不到一年余。
自遣
李群玉（唐代）

翻覆升沉百岁中，前途一半已成空。浮生暂寄梦中梦，

世事如闻风里风。修竹万竿资阒寂，古书千卷要穷通。

一壶浊酒暄和景，谁会陶然失马翁。
颂古五十三首
释文礼（宋代）

日面佛，月面佛。
西碉树色含烟，东谷华光映日。
仰视莫穷，俯看已老。
一时分付主林神，明眼衲僧无处讨。
同畅当咏蒲团
卢纶（唐代）

团团锦花结，乃是前溪蒲。拥坐称儒褐，倚眠宜病夫。

唯当学禅寂，终老与之俱。
寒食
刘克庄（宋代）

闻道江乡吹战尘，叵堪鼙鼓震于邻。
荒城少有飞花处，高塚多于擘纸人。
沙塞榆枯难取火，玉关柳少化为薪。
遥知玉座焦劳处，闲却龙舟阁水滨。
舟中晚望二首
杨万里（宋代）

晚浪翻风玉作鳞，夕阳卷玉药成金。
忽然濯出西川锦，制就霞衣不用针。
仲良见和再和谢焉四首 其一
杨万里（宋代）

未惜诗脾苦，端令鬼胆寒。吾才三鼓竭，君思九江宽。

作者今犹古，灯前捲又看。不辞须撚断，只苦句难安。
大维那求颂
释可湘（宋代）

仰山推枕玩娇儿，等是机前展大悲。
何必换头呈素面，重堆脂粉画蛾眉。
瀛台侍直七月至九月得十六首 其九
陈宝琛（清代）

亭榭回波树蔽天，梵宫长属玉堂仙。谁怜八十先朝傅，圆殿东头旧胄筵。
东楼
杜甫（唐代）

万里流沙道，西征过北门。
但添新战骨，不返旧征魂。
楼角临风迥，城阴带水昏。
传声看驿使，送节向河源。
念奴娇（上洪帅王予道生辰正月十六日，用东坡韵）
石孝友（宋代）

半千宝运，瑞清朝、诞育人间英物。暖律吹灰春到也，迟日光腾东壁。婺女双溪，沈郎八咏，辉映皆冰雪。储精毓秀，几年一个人杰。

须信和气随人，粉梅欺黛柳，娇春争发。翠幕重重称寿处，莲炬蕙烟明灭。鼎席犹虚，九重频念此，衮衣华发。明年今夜，凤池应醉花月。
送客剡溪
刘过（宋代）

送客山阴路，春风散马蹄。
纵观神禹穴，深入子猷溪。
嫩草绿於染，珍禽娇已啼。
去程千万里，步步有云梯。
浣纱曲
张天英（元代）

溪头浣纱女，素足弄清波。绿窗费纤手，鸣机不停梭。

织成絺与绤，贵之如绮罗。持此寄远客，思君心绪多。
过紫霞兰若
白居易（唐代）

我爱此山头，及此三登历。紫霞旧精舍，寥落空泉石。

朝市日喧隘，云林长悄寂。犹存住寺僧，肯有归山客。
走笔再和凤凰山十韵酬良器解元兼呈文中宣德 其九
葛胜仲（宋代）

闻有山房隐茂林，高人不与世相寻。屋虚但有荒基在，恐是宜僚遁陆沈。
武担山
孙应时（宋代）

北上武担寺，南临蜀锦园。
风烟带城郭，禾黍半江村。
今古本同梦，废兴那复论。
惟应一坡竹，可共洗心言。
送远客
张籍（唐代）

南原相送处，秋水草还生。同作忆乡客，如今分路行。

因谁寄归信，渐远问前程。明日重阳节，无人上古城。
余于归俞氏弃诗书十年矣丙子养疾东庄偶展行箧得仲弟桐云旧赠之作怆然有触聊赋一律
何桂珍（清代）

荆篱茅舍野人居，养疾东庄夜读书。静里光阴依药石，梦中夫婿佩龟鱼。

悠悠往事嗟同气，耿耿深怀问太虚。行箧凋零诗句在，颍滨消息近何如。
送茶宋大监
毛滂（宋代）

凤凰山畔雨前春，玉骨云腴绝可人。
寄与青云欲仙客，一瓯相映两无尘。
清平乐·赋杏花
王庭筠（金朝）

今年春早。到处花开了。只有此枝春恰到。月底轻颦浅笑。
风流全似梅花。承当疏影横斜。梦想双溪南北，竹篱茅舍人家。
拈古十四首
释法薰（宋代）

这僧已是露出眼睛，云门更与揭却脑盖。
若是佛法，未梦见在。
和赵忠州园亭落成宴客三首·自为堂
陈文蔚（宋代）

双旌未逐诏书还，放适何妨且谢安。
地拔鹅峰长突兀，天教老子得蹒跚。
病瘳不必维摩问，客醉谁知太守叹。
更乞为时推此意，要令宵旰九重宽。
蝶恋花 其六 雪夜
俞士彪（清代）

入暮帘前风雪乱。似我离愁，扫却还堆满。光景看看时序换。

此身犹在天涯畔。

我爱梅花堪作伴。花却无情，不把清香绽。寒酒一尊灯一盏。

迢迢枕上乡魂远。
铜陵县步
项安世（宋代）

二年三过铜陵县，欲采蘋花意自羞。
他日梦中应记得，浅山衔县水衔州。
祝李母
成鹫（清代）

春风吹老北堂萱，霜入菱花鹤鬓繁。课子躬耕方寸地，抱孙亲鬓五千言。

馀餐留作斋僧饱，重纩旁分冻谷温。愿得此山长有主，不妨持钵日登门。
全州尹氏观
折彦质（宋代）

当门悬泉一线白，绕屋稻田千亩青。
未论茯苓能解垢，且教月色满空庭。
曲林歌赠曹君时范十首 其一
顾璘（明代）

华阳隐居空旧名，曲林精舍筑新成。山头一片青苍石，领略高人万古情。
循宗镜阁左登南屏山顶披险西讨一首
黄省曾（明代）

回山肖郛郭，佳秀荡游心。北栖懑不足，南峭引遐寻。

摛云生新彩，响鸟变兰音。涾𣵺出霄瞰，表里尽高临。

情来畅无际，奇辏领不任。攀崇复希峻，在窈重怀深。

前探后丽掩，左越右玮沈。湖状改遵岭，烟华异观林。

樵人时谂蹊，仙陬屡憩阴。但可寄冲想，聊复弄丘琴。
送周正孺知东川
苏轼（宋代）

得郡书生荣，还家昔人重。
而况东西川，千骑许上冢。
里门下车入，父老自惊耸。
端如何武贤，不事长卿宠。
清时养材杰，杞梓方培拥。
未应遗合抱，取用及把拱。
如君尚出麾，顾我宜耕垄。
告归谢先手，求去悔不勇。
岂云慕廉退，实自知衰冗。
为君扫棠阴，画像或相踵。
（蜀中太守无不画像者。
）
每忆家园乐蜀中寄傅逸人 其一
张咏（宋代）

每忆家园乐，当年枉用心。翻身期济物，明代已腰金。

守道知无取，防奸似不任。休今得休去，谁肯羡为霖。
白石山
张志道（宋代）

山似游龙势欲奔，山中有路透天阍。
峰峦常带烟霞色，洞穴浑无斧凿痕。
游蔡峰道中三首·碧渚庵前
陈著（宋代）

恩袍拜后两周星，今日西行得再经。
休问庵中僧在否，满檐松竹旧时青。
禁烟日登嵯峨阁和方孚若韵
李曾伯（宋代）

漠漠风烟著野棠，一春多恨雨浪浪。
古榕阴里作寒食，芳草城头过艳阳。
不断山光通百粤，无边春思渺三湘。
伊祁不放花飞尽，露湿蔷薇几阵香。
西江月
朱敦儒（宋代）

元是西都散汉，江南今日衰翁。从来颠怪更心风。做尽百般无用。

屈指八旬将到，回头万事皆空。云间鸿雁草间虫。共我一般做梦。
忆山示圣俞
欧阳修（宋代）

吾思夷陵山，山乱不可究。
东城一堠余，高下渐冈阜。
群峰迤逦接，四顾无前後。
忆尝祗吏役，钜细悉经觏。
是时秋卉红，岭谷堆缬绣。
林枯松鳞皴，山老石脊瘦。
断径履颓崖，孤泉听清溜。
深行得平川，古俗见耕耨。
涧荒惊麏奔，日出飞雉雊。
盘石屡欹眠，绿岩堪解绶。
幽寻叹独往，清兴思谁侑。
其西乃三峡，嶮怪愈奇富。
江如自天倾，岸立两崖斗。
黔巫望西属，越岭通南奏。
时时县楼对，云雾昏白昼。
荒烟下牢戊，百仞寒溪漱。
虾蟆喷水帘，甘液胜饮酎。
亦尝到黄牛，泊舟听猿狖。
巉巉起绝壁，苍翠非刻镂。
阴岩下攒丛，岫穴忽空透。
遥岑耸孤出，可爱欣欲就。
惟思得君诗，古健写奇秀。
今来会京师，车马逐尘瞀。
颓冠各白发，举酒无蒨袖。
繁华不可慕，幽赏亦难遘。
徒为忆山吟，耳热助嘲诟。
送潜江令徐盈
项安世（宋代）

汉江西畔蜀江东，中有荆王古县公。
蒍艾猎来民见德，谷于菟去士傅忠。
肝肠可奈平生苦，机杼胡庸抵死穷。
君宠亲恩俱望报，直须平易与天通。
执竞
佚名（先秦）

执竞武王，无竞维烈。不显成康，上帝是皇。自彼成康，奄有四方，斤斤其明。

钟鼓喤喤，磬筦将将，降福穰穰。降福简简，威仪反反。既醉既饱，福禄来反。
上黄太史鲁直诗
李彭（宋代）

扈圣当元祐，雄名独擅长。群公调玉烛，延阁近扶桑。

挥洒惊雷调，观瞻列堵墙。密云来北苑，珍果出明光。

柱下惟青史，银台无露章。胡为随逐客，不作瑞斋房。

岑寂金华省，萧条玉笋行。长庚万里去，大雅百夫望。

老觉丹心壮，闲知清画长。珍蔬时入馔，荔子喜传芳。

世故跏趺远，生涯啸傲傍。甘为剑外客，谁念太官羊。

宣室二天诏，遗弓万国伤。老臣还召毕，陛下过成康。

泽笏皆忠谠，弹冠多俊良。力辞佳吏部，直作老潜郎。

忆在金华日，宁扶八座床。未能窥绛帐，颇识戏罗囊。

候雁随阳去，奔驹度隙忙。千秋铜狄泣，万古玉人藏。

诸阮衅犹在，蕲春痛未央。群雏极鹅雁，众口叹蛩螀。

恨乏一廛地，归来屡择乡。亲交标鬼录，卜筑近僧坊。

宿鸟频窥牖，行蜗每画梁。著渠上麟阁，耻学赋高唐。

勤我十年梦，持公一瓣香。聊堪比游夏，何敢似班扬。

尚愧管中见，应须肘后方。他时解颜笑，何止获升堂。
临岐自叙诗 其二
宗臣（明代）

一谪人间四九年，青山万里隔苍烟。我今更去华阳洞，千树桃花待举鞭。
满江红 其一 过金沙寺，为岳鄂王题壁处敬和原韵
董元恺（清代）

擐甲投戈，过萧寺、晨钟甫歇。想当日、冲冠怒发，满怀忠烈。

剑气夜寒阳羡草，笔光阵扫金沙月。拂残碑、遗恨对西湖，同悲切。

淮北耻，终难雪。淮西议，终难灭。叹黄龙未饮，金瓯还缺。

潭水秋吟名士句，冰天泪洒英雄血。看阴阴、松柏向南枝，朝双阙。
冬至伊迩滞留桂阳有感
曹彦约（宋代）

如此生涯任转蓬，几年漂泊羡归鸿。
凄凉落日荒山外，黯澹愁云暮霭中。
业菊乍残秋色远，岭梅将放雪光融。
枯肠索尽浑无事，诗句粗成付碧筒。
寄邓公寿
陆游（宋代）

高标瑶树与琼林，灵府清寒出苦吟。
海内十年求识面，江边一见即论心。
纷纷俗子常成市，亹亹微言孰赏音？闻道南池梅最早，要君携手试同寻。
为曹纕蘅书扇
秦树声（清代）

乌咽中江入海流，知君清坐不胜愁。鲁戈过眼空三舍，宋铁伤心尽九州。

自古武夫避黄发，于今吾道属苍头。人间合有蟾蜍寿，书剑临风涕未收。
砥柱四首
范祖禹（宋代）

黄河倾落九天来，砥柱三山立欲摧。
崖谷吐吞成雾雨，蛟龙战门作风雷。
堪笑 其三
方岳（宋代）

堪笑刘安苦学仙，云中鸡犬事茫然。早知官职乃如许，悔不人间差自贤。
题四兄茂安秀野亭
范浚（宋代）

山作屏风云作篱，岧峣亭子俯涟漪。绝知此地风光好，直为主人心迹奇。

侧塞乱花红被径，檀栾高竹翠缘陂。惠连自喜陪幽赏，判却归时倒接䍦。
和孙正甫二首 其一
韦骧（宋代）

马头今日向西行，不比来时道路生。与子联镳下长阪，无人回首望高城。

疏林积叶牛閒卧，衰草牵风兔自惊。诗思过于归思好，征鸿斜衬落霞明。
挽何无适
王柏（宋代）

二五之英，清通莹彻。
有钟于躬，非贤则哲。
乌乎无适，自幼卓绝。
奴仆选骚，铨衡庄列。
鞭霆走电，不可追籋。
一操而存，肃整辔辙。
著书未就，不幸短折。
既赋以奇，未易泯灭。
世外精神，笔头风月。
有阅斯立，有斯妥魄。
既妥尔魄，既筑尔阡。
是曰反终，是曰归全。
人生斯世，岂必百年。
欲动情胜，万事出焉。
孰好熟恶，孰媸孰妍。
孰过而改，孰善而迁。
一征物表，浩浩其天。
风定水止，月印万川。
阴阳不独，动静不偏。
既静复动，太极烱然。
早春山行
于武陵（唐代）

江草暖初绿，雁行皆北飞。异乡那久客，野鸟尚思归。

十载过如梦，素心应已违。行行家渐远，更苦得书稀。
闻宗良君侯摩尼斋成
欧大任（明代）

一珠持向豫章开，岂用翻经百尺台。大德已闻多竺慧，及门何尺似宗雷。

餐风客以名山至，发愿心从净土回。弟子虽然犹嗜酒，秫田抛却早归来。
和人题武城寺
吴融（唐代）

神清已觉三清近，目断仍劳万象牵。渭水远含秋草渡，

汉陵高枕夕阳天。半岩云粉千竿竹，满寺风雷百尺泉。

别有阑干压行路，看人尘土竟流年。
赠方干先生
翁洮（唐代）

由来箕踞任天真，别有诗名出世尘。不爱春宫分桂树，

欲教天子枉蒲轮。城头鼙鼓三声晓，岛外湖山一簇春。

独向若耶溪上住，谁知不是钓鳌人。
杂咏一百首·柳家婢
刘克庄（宋代）

忽见牙郎态，吁嗟悔失身。
不虞小婢子，曾是柳家人。
和城南渔隐送春诗
庞鸿书（清代）

陈宫玉树倏歌残，怕见飞花阵作团。满院阴浓谁是主，一池波皱讵无干。

频将风信从头数，漫与星娥冷眼看。稚笋篱根勤护惜，犹应日日报平安。
和赵路分
韩淲（宋代）

雪云寒事正多风，诗与山阴兴颇同。万境纵陈浑不理，老身只是愿时丰。
墨竹二首为林信传赋 其二
黄仲昭（明代）

笼葱翠玉擅风标，白石清泉伴寂寥。安得伶伦裁凤管，五云深处和箫韶。
次韵王令君祷雨用杜草堂韵
史弥宁（宋代）

疲甿吾所矜，可忍浚膏血。
每事既厥心，其敢惮烦屑。
旱魃介挺既。慨念肠欲热。
笺天走群望，精神重澡雪。
一雨斗清凉，炎歊随荡灭。
多稼复如云，指日看秀结。
感通翻覆手，田里洗愁绝。
祷萗荷同寅，肝胆无楚越。
林和靖祠
严粲（宋代）

白云人已矣，古屋自苍苔。林下误疑鹤，水边空见梅。

市人携酒至，歌女棹船回。检点幽栖处，湖光似向来。
偈颂一百二十三首
释普度（宋代）

骄阳正酷火云飞，一雨滂沱彻四维。
{左禾右罢}稏吹香民已乐，山川草木亦光辉。
赠金溎生同转
徐文泂（清代）

菉葭浜外水涟漪，游子停桡日暮时。料得有人烧烛坐，新吟补入草堂诗。
送师道弟赴官靖州
陈宓（宋代）

去佐湖阴郡，炎征六十程。
东南疆尚狭，朝暮骑仍轻。
民困恩宜厚，蛮骄隙易生。
廉勤先训在，迟汝振家声。
偈一百二十首 其四十九
释怀深（宋代）

佛从大悲心，流出十二部。琅函与玉轴，遍满河沙数。

言言皆妙药，字字超今古。譬如优昙花，百劫难遭遇。

又如大明灯，能破黑暗处。又如智慧力，能断无明树。

又如璎珞珠，能使人丰富。茫茫尘世人，急急走如兔。

不觉老到来，未尝开眼觑。独有花评事，信向颇坚固。

命我无心人，转此诸佛语。浮生一百年，正如草头露。

上床鞋履别，保朝不保暮。少吃两块肉，多烧香一炷。

羊鹿牛三车，皆行此条路。鹤态云踪不定居，白沙一别半年馀。

焦山脚下重相见，记得当时事也无。
墨梅花三绝 其二
许景衡（宋代）

柔条乱蕊照人寒，多少冰姿在笔端。迥出暗香疏影外，诗人莫作一般看。
送韩七寺丞知萧山
刘敞（宋代）

君家颍川上，时论数八龙。声华自照映，远与高阳同。

季慈又青出，秀气凌秋空。安步可远到，何为菰芦中。

会稽自禹来，山水天下雄。古人每独往，胜事殊未穷。

聊欲因弦歌，登临极江东。超然语高迈，令人愧樊笼。

我昔更此邑，稚年尚儿童。迩来成梦寐，自笑成秃翁。

安得方寸金，换君腰下铜。越吟不自然，极目南飞鸿。
修垒
王十朋（宋代）

莫将逆旅视居官，宜作吾家活计看。墙壁时时为修葺，安知劳苦是平安。
带湖春树先和公手植也感而有赋 其二
马廷鸾（宋代）

老树今踰七十霜，冰魂玉骨自孤芳。大家扶起摧残后，此是吾家召伯棠。
同叔祥季美季德道子过花竹清居
欧大任（明代）

门径欢相过，荀陈谊自深。芝兰偏满室，薜荔已成阴。

浊酒全生理，匡床出世心。非君能爱客，谁许数来寻。
纳凉
罗公升（宋代）

气至暑固当，境寂凉自生。
天河自如水，夜久山更明。
古树有庄色，新泉入幽听。
逃空空快事，丧虎不可停。
飞萤过屋顶，一落如流星。
寿皇子
程珌（宋代）

磊魁晶荧，岁有常期。
秋分维何，天高气清。
玉蟾吐煇，银汉无声。
澄霄一色，万里云平。
此时候之，出丙入丁。
所出之国，政化和平。
人生其时，既寿且宁。
矧复前星，以及子星，
与之并明。天启休期，
应期挺生。
送伯达兄赴嘉禾
苏过（宋代）

我生三十馀，忧患恰半生。飘零万里外，偶存三弟兄。

去去复远别，朔风催客征。相看各华发，岂免儿女情。

五载卧箕颍，分甘一廛氓。嗟哉生理拙，口腹不解营。

各逐升斗仕，弹冠愧渊明。谁知三径荒，聊代十亩耕。

我政牛马走，君乃簿书婴。壮心已灰槁，焦芽不复萌。

庄舄偶怀越，嗣宗求步兵。行藏本无意，簪组鸿毛轻。

脱去西风尘，江山照人清。扁舟五湖月，千里为莼羹。

行著下下考，愿辞赫赫名。青衫道旁吏，时哉那可争。
蝉
潘牥（宋代）

秋事遽如许，空山夜已蝉。
多吟清露底，偏傍竹篱边。
翼似霜余叶，声如雨后泉。
儿曹读书罢，贪听不成眠。
绯桃
唐彦谦（唐代）

短墙荒圃四无邻，烈火绯桃照地春。坐久好风休掩袂，

夜来微雨已沾巾。敢同俗态期青眼，似有微词动绛唇。

尽日更无乡井念，此时何必见秦人。
句
李直方（唐代）

岘山依旧远，汉水绕城流。
哭闲霄上人
周贺（唐代）

林径西风急，松枝讲钞馀。冻髭亡夜剃，遗偈病时书。

地燥焚身后，堂空著影初。吊来频落泪，曾忆到吾庐。
送钱蒙仲赴举 其二
刘季孙（宋代）

文价从今第一，家风经古无伦。不假湘灵十字，知君才倍前人。
偕朱可大丞卿王兴甫文学会于子冲藩伯于城西道观二首 其一
于慎行（明代）

长安城下路漫漫，邂逅开尊集旧欢。三辅征尘聊驻马，百年交旧此弹冠。

从知浪迹同飘梗，不道流光迅转丸。回首垂髫浑似梦，翛翛华发笑中看。
四月晦日早自石桥北度安济桥入史局马上口号
宋褧（元代）

街树葱茏晓雨收，官河相近御沟流。帝城不是多尘土，直住诗人到白头。
雁字三十首次韵 其二十五
韩氏（清代）

天与云霞作剡藤，横空腕力得风增。潇湘清怨诗千首，罗刹晴潮墨一升。

小住鸥波凭浩荡，几时凤阙许飞腾。迷离苔藓黄昏蚀，细辨碑阴月是镫。
遣怀示儿复升 其八
郑真（明代）

山城独卧碧云深，把镜频嗟鬓雪侵。俸米无余贫亦好，丹砂有约病难禁。

浩歌夜半悲弹铗，胜赏年来负盍簪。造化小儿真薄相，青衫竟老岁寒心。
夜坐评史 顺宗实录
方一夔（宋代）

韩老文章不减迁，中山一传更增妍。如何实录二三卷，气薾言卑不类前。
游南谷天台寺
顾太清（清代）

三月三日天台寺，日午灵风入法堂。一段残碑哀社稷，满山春草牧牛羊。

庭前柏子参真谛，洞口桃花发妙香。笑指他年从葬处，白云堆里是吾乡。
雨中自项里夜至新塘舍舟步归
陆游（宋代）

桦炬如椽点不明，还家潦水与阶平。
一杯浊酒颓然睡，恍似金牛夜下程。
和张纯父霜月三首
陈杰（宋代）

茅店板桥天落趣，素娥青女洗长新。
昔人已与不传死，千古谁怜老斲轮。
春贴子 其四
真德秀（宋代）

谁赞东皇转化钧，宫中尧舜亦深仁。祗将一点阳和意，散作乾坤浩荡春。
昼寒亭
韩元吉（宋代）

月里琼宫不禁寒，谁令白昼堕人间。
阴风淅淅来深谷，晴雪霏霏溅雨山。
静爱飞流聊洗耳，坐看绝磴可怡颜。
红尘势客那知此，赤脚青松意自閒。
题查声山学士花溪石漾图 其一
周起渭（清代）

落落长松阴，清溪一道深。潺淙历危石，宛转入花林。

素鲔乐空水，凫鸥卧烟浔。石上垂纶客，临渊非世心。
雪九首
傅察（宋代）

春雷忽隐隐，春雪复纷纷。
农夫戒及泽，荷钎已成云。
一剪梅·一气升腾宝鼎煎
王吉昌（元代）

一气升腾宝鼎煎。相交水火，玉路飞铅。不能神定两团圆。隔若路泥，难契重玄。切要澄心剿万缘。自然性命，混合归禅。阳魂变化恣升迁。百日千朝，路步壶天。
送郑冠玉
左国玑（明代）

我携白玉壶，招邀黄山客。
三年隔阔此登堂，笑我当时欠情别。
腰间锦带解龙泉，手持素扇秋月圆。
酒酣把扇求挥翰，扇上昔有张生所画南归之彩船。
风林飒沓坠霜露，烟涛微茫起汀鹭。
去者不去送者留，立向沙头如有诉。
我心把玩未肯休，恍惚欲动离人忧。
莫忧旧离乐新会，还见新会成离愁。
明朝我献《三都赋》，朔风吹雪燕山路。
君卧梁州旧酒垆，关山月苦看霜兔。
新离旧别俱莫歌，徒为劳心奈若何。
五云散彩凉芃入，且醉堂中金叵罗。
偈颂一百零二首
释慧远（宋代）

正如穷汉破衫袖，也不与万法为侣。
捺著头，掀尾举，
西江吸尽铁船浮，活捉泥牛和角煮。
泼天大，些子许，
君不见二月三月寒食天，桃花杏花落如雨。
一口吸尽西江水，栗棘金圈饶得底。
解道心空及第归，此去西天十万里。
城中小筑新成夏月馀凉堪贾虽仅容膝亦颇远俗漫裁十律以畅幽襟 其四
邓云霄（明代）

吹残爽籁骨偏轻，爱尔南薰太有情。花里轩窗开四面，池边星月坐三更。

槛摇贝阙堪垂钓，楼逼银河待濯缨。此日悬车思跃马，十年回首笑浮名。
宫词
张公庠（宋代）

晓漏初传第一筹，碧霄零露滴清秋。
常娥收拾金波尽，不向鸳鸯瓦上流。
睡起
龙辅（宋代）

下帏恣午睡，怪杀鸟相呼。
起来慵刺绣，窗下理菖蒲。
赠陆少保平泉 其一
慧秀（明代）

八座荣天禄，三祗证妙身。慧涵清净理，寿历太平春。

绮席徵歌少，篮舆入社频。阶前戏彩客，亦足法王臣。
矸轩
陈宝之（宋代）

谢公楼上风流客，紫髯萧疏双鬓白。
胸中有气吐虹霓，床头无金失颜色。
问君借取骑鹤钱，更欲吸尽长鲸川。
出门双桨破寒碧，去学五湖风月仙。
无梦令·此日方知颠倒
王哲（金朝）

此日方知颠倒。一切因心善做。决烈便回头，换面更名堪讨。全道。全道。正好安排炉灶。
题杨如晦二画·边鸶雉
晁说之（宋代）

骇雉丹青人姓边，无花无石自瞿然。
已能倚壁音声绝，何用蹲飞欲上天。
鹧鸪天（和谢胡盘居贶橘为寿）
刘辰翁（宋代）

自入孤山分外香。南枝不改旧时妆。为曾盘里承青眼，一见溪头道胜常。

商山乐，又相羊。上方不复记传觞。橘中个个盘深窈，依倚东风局意长。
九女山
黄唐（宋代）

粼粼新绿起前峰，拂拂垂杨烟雨中。
安得一蓑浮短艇，玉鳞飞上钓丝风。
应山吊杨忠烈公
孟超然（清代）

顾命当年一谏臣，移宫事变早批鳞。愿除曹节扶冲主，能死陈蕃坐党人。

北寺一时沈白马，中原他日怆黄巾。封疆门户同澌灭，遗恨空留楚水滨。
和雷壑先生韵
苏寿元（宋代）

青紫过如拾芥轻，今吾非辱故非荣。
海波忽与桑田改，书眼空如秋月明。
只可一丘容鹤隐，何须万里较鹏程。
到头更要深山住，不作终南捷径名。
少年游·红稠绿暗遍
杨慎（明代）

红稠绿暗遍天涯，春色在谁家？
花谢人稀，柳浓莺懒，烟景属蜂衙。
日长睡起无情思，帘外夕阳斜。
带眼频移，琴心慵理，多病负年华。
风流太守
赵完璧（明代）

风流太守饮西家，才自东家日已斜。乐意未央夜未曙，不知门外雪飞花。
赠美人琴弦
裴夷直（唐代）

应从玉指到金徽，万态千情料可知。

今夜灯前湘水怨，殷勤封在七条丝。
尚书惠蜡面茶
徐夤（唐代）

武夷春暖月初圆，采摘新芽献地仙。飞鹊印成香蜡片，

啼猿溪走木兰船。金槽和碾沈香末，冰碗轻涵翠缕烟。

分赠恩深知最异，晚铛宜煮北山泉。
祝通判挽词
楼钥（宋代）

花县弦歌化，莲城水竹居。
旧寮情义厚，近别信音疏。
不作三刀梦，空垂别驾车。
新阡何处是，东望倍欷歔。
次韵谢乡陈涩颠
陈郁（宋代）

流浪江湖久，空余雪雨颠。
才无时展面，愁与病缠绵。
暮景知前事，荣途看少年。
终然发去是，家自有林泉。
二月二日
刘摰（宋代）

江乡春值闰，二月似深冬。雪湿妨挑菜，雷寒未起龙。

鸡虫闲得失，蛮触小交攻。稍觉云天霁，西山上翠峰。
城中书事
林逋（宋代）

一门深掩得闲权，纯白遗风要独全。
强接俗庸中反道，敢嫌贫病是欺天。
围形古寺谙寻鹤，照藓秋廊擬疏玄。
从此免惭岩下者，子真高兴未萧然。
瑞鹤仙·中元才过节
方岳（宋代）

中元才过节。正宇宙澄清，一天寒碧。凉飙动秋色。算佳辰恰是，下弦当日。天生俊杰。富文才、瑰奇挺特。看匆匆，和气薰城，共庆武夷仙伯。

难得。钓鳌连六，虎榜登名，新题淡墨。从容莲幕。游花县，无邀隔。纵风流别驾，难淹紫诏，行对天颜咫尺。更堪夸，萱草长春，红衣交列。
宫词 其二十一
宋白（宋代）

双双金刹出宫墙，内寺幡花散道场。妃子不来春雨细，玉真公主代行香。
题湘西小景
胡寅（宋代）

身在山中不见山，山前行客未能閒。
何人水墨秋毫外，十里湖西尺寸间。
次韵张仲宗 其三
葛胜仲（宋代）

飘蓬闻说旅涂穷，我有枯鱼困辙中。裹饭独期来见客，一杯当卜与君同。
晓陪内翰步至北园
吕南公（宋代）

晓风吹雨北园开，追逐双旌踏翠苔。芍药一栏霞上锦，嫩荷千翠玉流杯。

多年架阁游春兴，此日关防感物才。花不能言草成恨，故应知我偶然来。
和同年春日韵五首
袁说友（宋代）

一川晴草竞春光，绿抹红匀日日忙。
榼酒莫辞花下醉，相将堤上柳花黄。
久雨溪涨寿朋惠示长句次韵一首
韩驹（宋代）

缘云细路投僧坊，路边松楠森自行。初来紫竹半含箨，白花忽已吹垂杨。

念昔联翩背京洛，于时初登君子堂。还朝我执太史笔，侍宴君持光禄觞。

由来用舍判殊路，玉堂绛阙遥相望。公车推轮下庾岭，我舟捩柁辞黄冈。

艰难晚厄汝溪上，天雨属闻颓院墙。不忧漏湿有新句，醉墨在纸犹淋浪。

桃花水涨鸟不渡，安得奋飞来我旁。夜来颠风起天末，起占初日照屋梁。

明窗洗砚午阴寂，前荣观棋春昼长。百年未满且挈挈，万缘顿息宁皇皇。

更能伴我千钟饮，径欲因公倒橐装。
海氛清
叶方霭（清代）

巨浸稽天，滔滔如何？天吴蝄像，倚以为家。有鲸有鳄，有蛟有鼍。

摧橦决帆，血人于牙。中国有圣人，尔独扬其波。

蠢兹蛙黾，亦杂此处。曰予胜国后，诞敢继其绪。藉瑕蹈衅，伺窥肘腋。

结连蜂螫，载逞凶慝。离间我臣仆，盗据我疆场。

于兴于泉，于汀于漳。乃扬沸汤，乃噪蜩螗。我有城郭，倏为沮洳。

我有民人，倏为鱊鮬。忍死须臾，后来其苏。恭承帝命，建大将军旗鼓。

我冠带之国，忍鳞介是伍？据我上游，张我罿罦。与子偕作，与子同仇。

悉率左右，歼此群丑。暨暨藩臣，一心一德。讨贼自赎，不邛已恤。

堑山堙谷，马腾舟驶。亲董其旅，以临蒙汜。陛下曲赦臣，臣敢不效死。

将士和睦，有凫在藻。既获贼师，如饥斯饱。或拔其角，或脱其距。

或斧其吭，或截其膂。贼穷见窘，无地自处。彼强者跳，我攘我逐。

彼黠者穷，我殄我戮。神惎之毒，鬼速其覆。如探鷇鸟，如振槁木。

非我黩武，取彼残已足。前徒既奔，凶渠束手。

计无复之，狼奔鼠走。茫茫烟岛，为逋逃薮。仁无必取，义不尽杀。

屏诸穷发，无污我王钺。四州士女，来迎王旅。

君子维何，玄黄在篚。小人维何，饔飧在筥。复为王人，以耕以仕。

歌帝之德，诵王之武。帝德溥将，涵负吐纳。百谷来王，天与地沓。

何人不绥，何物不怀。何戾不蠲，何善不嘉。皇仁熙熙，云何不来！

皇帝在位，受天之箓。东西朔南，无思不服。其有不服，自婴显戮。

献馘于泮，献俘于庙。武功既昭，文德用绍。史臣奏雅，来哲是诏。
题李通判断桥图
喻良能（宋代）

平生心地夷坦，一旦足跟崄巇。
不是篮舆安稳，只应神物护持。
忆山泉
吴融（唐代）

穿云落石细湔湔，尽日疑闻弄管弦。千仞洒来寒碎玉，

一泓深去碧涵天。烟迷叶乱寻难见，月好风清听不眠。

春雨正多归未得，只应流恨更潺湲。
振策
释绍嵩（宋代）

振策出游眺，清吟竹景东。
石门千仞断，秀水一篙通。
郡阁烟光裹，人家秋色中。
乌衣多胜概，老了奈途穷。
辞谢诸相知见招
郑侠（宋代）

盖倚嬴肩汗满鞲，晨饔夕燕未曾休。杯盘狼藉君虽厚，仆马疲劳我亦羞。

淡淡交知犹可久，区区口腹不须谋。还能收取筵中费，遍使饥穷饱暖不。
题椰子树
沈佺期（唐代）

日南椰子树，香袅出风尘。
丛生调木首，圆实槟榔身。
玉房九霄露，碧叶四时春。
不及涂林果，移根随汉臣。
秋宵辞
白玉蟾（宋代）

长天与远水，极目烟冥茫。
暮鸿孤悲鸣，霜林万叶黄。
倚松望翠微，数点寒萤光。
吾非长夜魂，堕此寂寞乡。
衷情凭谁诉，空山草木长。
入桐江
徐中行（明代）

奔流千折下，峭壁两崖分。
樵径冲江雨，渔舟宿岭云。
布帆林杪见，水碓月中闻。
独有披裘客，千秋不可群。
中书傅钦之侍郎挽词三首 其二
韩维（宋代）

久敬钦交旧，雍和浃弟昆。玉温儒者行，矢直谏臣言。

遽返生申魄，犹虚命说恩。只因为善报，馀庆在高门。
己未首夏于清凉处小敞石池长三丈馀水高于地二尺许栽莲蓄鱼近玩甚适喜赋二诗 其二
邓云霄（明代）

清凉世界小池边，云影天光相映鲜。最爱鱼苗穿碧荇，还怜荷叶叠青钱。

闭关永日无车马，抱膝高吟自岁年。领得江湖无限趣，倚栏长对水中仙。
送僧之京师
皎然（唐代）

绵绵渺渺楚云繁，万里西归望国门。

禅子初心易凄断，秋风莫上少陵原。
内乡村路作
白居易（唐代）

日下风高野路凉，缓驱疲马暗思乡。

渭村秋物应如此，枣赤梨红稻穗黄。
还靖师草屦
王珉（魏晋）

跣足山行践绿芜，道人应念我崎岖。
还将达磨西归履，暂作王乔羽化凫。
为爱轻鬆宜踏石，更怜萧洒胜联珠。
还君旧物君收取，认得拖泥带水无。
平江课曹待式混补萧中立见之有相怜色因成四
陈藻（宋代）

吾乡犹自哂吾徒，易道东来话得无。
幸有蔡邕过爨下，独怜贾岛作原夫。
昌黎俗笔何曾短，永叔文衡不到输。
多少科名成底事，聊安飘泊老江湖。
天启元年歌 其十一
区大伦（明代）

紫殿催班侍讲筵，皇情初眷典谟篇。词臣献纳承恩遇，日捧牙签近御前。
即事十首
方岳（宋代）

龙骨翻翻水倒流，藕花借与稻花秋。
鱼兼熊掌不可得，宁负风光救口休。
东坡食汤饼
陆游（宋代）

吕周辅言：东坡先生与黄门公南迁，相遇于梧、藤间。道旁有鬻汤饼者，共买食之。恶不可食。黄门置箸而叹，东坡已尽之矣。徐谓黄门曰：“九三郎，尔尚欲咀嚼耶？”大笑而起。秦少游闻之，曰：“此先生‘饮酒但饮湿’而已。”
春日感怀
王安礼（宋代）

柳亭暮霭笼金眼，茶岭寒轻卓翠旗。春色正浓人未老，掷觞飞笔好追随。
宿竹瓦舖二首
赵蕃（宋代）

投鞍才近午，置榻已成曛。
岂乏道旁店，恐逢梁上君。
更漏子
欧阳炯（唐代）

玉阑干，金甃井，月照碧梧桐影。独自个，立多时，

露华浓湿衣¤

一向，凝情望，待得不成模样。虽叵耐，又寻思，

争生嗔得伊。

三十六宫秋夜永，露华点滴高梧。丁丁玉漏咽铜壶，

明月上金铺¤

红线毯，博山炉，香风暗触流苏。羊车一去长青芜，

镜尘鸾彩孤。
山中
姜特立（宋代）

不到山中久，山寒景益奇。
冻泉零雪谷，坠叶弄风丝。
八月十六日夜月
刘敞（宋代）

不减冰轮满，微增玉漏长。过云收薄润，重露湿清光。

历历素娥影，菲菲丹桂芳。枯槎容客载，醉过羽人傍。
示同会
朱翌（宋代）

无奈春寒老不禁，喜看晴日上窗棂。
群花半露乾坤巧，百刻平分昼夜停。
拄杖有时挑菜甲，桔槔无复问畦丁。
逢春不出何为者，众醉谁知可独醒。
宫词八首 其六
周密（宋代）

宫梅千树照瑶池，香玉浮春泛宝卮。喜听梨园新口号，后宫今日命昭仪。
明妃曲一首
王阮（宋代）

胡尘漠漠风卷沙，明妃马上弹琵琶。
琵琶一曲思归谱，明妃泪尽胡儿舞。
胡儿不道思归苦，更问汉宫余几许。
古来和戎人似铁，汉家和戎人似雪。
午窗一抹春山横，万里关河不须设。
燕支帐寒秋复春，翠被不禁愁杀人。
人生不可尽黄金，无黄金兮死沉沦。
明妃也莫怨青冢，死有佳名生有用。
君不见秦楼当日卷衣女，一一空随宿草腐。
寇莱公
苏辙（宋代）

人知公惠在巴东，不识三朝社稷功。
平日孤舟已何处，江亭依旧傍秋风。
将赴高安，出吉水，报谒县官，归涂宿五峰寺
杨万里（宋代）

野寺重来记昨游，一弹指顷几经秋。
五峰绝顶双松树，相识儿时到白头。
宴溪亭玩牡丹感旧歌者
李崧（清代）

去年清宴此花前，一串歌珠粒粒圆。今日花前追往事，空留白发照婵娟。
关山月
王炎（宋代）

阴山萧萧木叶黄，胡儿马健弓力强。
铁衣万骑向北去，仰看鸿雁皆南翔。
身在边头家万里，鸣咽悲笳壮心死。
功成归取汉爵侯，战败没为边地鬼。
团团霜月悬中天，闺中少妇私自怜。
捐躯许国丈夫事，莫恨不如霜月圆。
寻梅十首 其九
徐瑞（宋代）

烟芜牧笛不胜哀，梦绕西湖几百回。应是诗人有馀恨，断桥流水为谁开。
依韵奉和判府司徒侍中望宸合雪后
强至（宋代）

雪中气象但漫漫，雪后乾坤净好看。
零落瑶林晴照里，参差银好暮云端。
疑开粉墨图新就，犹洒楼台笔未乾。
万井都人蒙煦育，恩深不觉夜来寒。
浣溪沙
郭世模（宋代）

几点胭脂印指红。一双蛾绿敛眉浓。夜寒绡帐烛花融。剩炷龙涎熏骨冷，旋调银液镇心忪。整鬟羞顾半娇慵。
元微之除浙东观察使，喜得杭越邻州，先赠长句
白居易（唐代）

稽山镜水欢游地，犀带金章荣贵身。官职比君虽校小，

封疆与我且为邻。郡楼对玩千峰月，江界平分两岸春。

杭越风光诗酒主，相看更合与何人。
西江月
张孝祥（宋代）

十里轻红自笑，两山浓翠相呼。意行着脚到精庐。借我绳床小住。

解饮不妨文字，无心更狎鸥鱼。一声长啸暮烟孤。袖手西湖归去。
和颜长官百咏 其三 空门
朱继芳（宋代）

人居天地一樊笼，抚掌山家四壁空。不道今年空得尽，且无雀鼠到山中。
三学山盘陀石上刻诗
佚名（唐代）

拔地山峦秀，排空殿阁斜。云供数州雨，树献九天花。

夜月摩峰顶，秋钟彻海涯。长松拂星汉，一一是仙槎。
和薛仲止渔村杂诗十首
刘黻（宋代）

情性常嗤俗者劳，世间何处免风涛。
小舟泊向荷花荡，一个渔翁熟睡高。
岁穷应教诗
薛道衡（隋代）

故年随夜尽，初春逐晓生。
方验从军乐，饮至入西京。
海幢鹰爪兰
释古毫（明代）

移来何处此花神，半亩浓阴寂寂春。莲社千年留胜迹，天香万寂动游人。

连云覆石苍苔古，当暑舒英玉爪新。不是精蓝收拾得，王孙终误醉芳尘。
晚步
吴锡畴（宋代）

晚日弄晴阴，徐行野迳深。
山寒梅韵峭，林杳鹤声沈。
缓水元无响，飞云岂有心。
颇知閒最乐，天地入清吟。
王季海求父宣义挽词二首
苏籀（宋代）

里仁巾几寂，遗懿满瞻听。
济美珪璋质，流芳琬琰铭。
纸灰霏似雪，卷泣洒将冰。
念念存伽释，超超拔九冥。
宫词 其一一四
花蕊夫人徐氏（唐代）

池心小样钓鱼船，入玩偏宜向晚天。挂得綵帆教便放，急风吹过水门前。
依韵和答王安之因石榴诗见赠
梅尧臣（宋代）

当年仕宦忘其卑，朝出饮酒夜赋诗。
伊川嵩室恣游览，烂熳遍历焉有遗。
是时交朋最为盛，连值三相更保厘。
谢公主盟文变古，欧阳才大何可涯。
我於其间不量力，岂异鹏抟蒿鷃随。
见君弟兄入太学，俊誉籍籍闻一时。
而今两鬓各已白，偶因赠酬言及斯。
升沉是非休要问，百岁欢乐谁能期。
花发沁园春 赋得流水桃花色
曹贞吉（清代）

万点残红，五更微雨，夜来初葬倾国。暗落无声，飞流不定，染就明霞一色。

鲛姝泪织。似淡抹、胭脂还湿。最好是、啖影游鱼，倏然身住花宅。

莫也神仙作剧，赚溪边渔人，归路难识。一篙渡阔，千尺潭深，根叶漫从寻觅。

珊瑚浪掷。任送下、东溟无力。荡空濛、水气花光，赤城云起相射。
赠钱季实
何梦桂（宋代）

一醉狂歌天地老，醒来不记邯郸道。祁连千丈土一抔，至今下马陵前草。
新正恭奉皇太后幸圆明园凭舆即景得句
弘历（清代）

上苑欣扶凤辇临，顺时行庆奉徽音。祭回昨适飘轻霰，跸启云重布密阴。

细糁寒村微羃䍥，低依远岫渐深沉。信乎犹未徘徊望，越是难堪此际心。
送陈贤良忠正军签判
梅尧臣（宋代）

书对三千字，恩科第一人。
鲲鱼飞北海，龙剑跃平津。
直悟聪文主，深论险克臣。
已能明世弊，枉作幕中宾。
日本阪口五峰自其国电索予书走笔应之
陈宝琛（清代）

半笏松烟伴岁寒，尚劳隔海数衰残。钓台归试题糕笔，聊作平生缟纻看。
临清观万人冢
屠绅（清代）

釜底游魂窜不死，郊原夜半号鬼子。传闻兰若容万人，鼠穴凭陵闹如市。

已推佛骨倒狮坐，复坏僧厨堆马矢。妖童裹头女窄袖，刃在其颈寐而喜。

前载鬼车后虎伥，犬羊自砺熊罴齿。吁嗟济漯多秫田，齐茧缫丝比罗绮。

蝥蠈无端作皿虫，耕奴之祸连织婢。朝廷恩逮乃祖父，萑苻势合群臂指。

胡不杀贼缚渠魁，或则间道还乡里。王师合围命日蹙，几肉如林草间跪，请看守陴岂呼庚，终睹焚林不丧匕。

荒徼犹平蜗角蛮，中区敢斗槐安蚁。长官执讯头削瓜，半付饥乌半沙水。

幺么诛锄非大戮，且收害气埋高垒。坤舆从此祝清宁，横逆应提鼎铛耳。

我过清渊风日佳，会通河北弦歌起。更无射隼上高墉，但有哀鸿烦刺史。

皇仁掩骼重涕零，钲鼓声销五云里。
论诗绝句三十首 其十三
赵清瑞（清代）

荦确昌黎翁，盘空多硬语。风雅之正宗，吾独秋怀取。
湘春夜月 题陆蘋乡
赵芬（清代）

傍黄溪、小村风景偏佳。最爱老屋三椽，恰占水云隈。

不许软红尘到，恁钓鱼矶近，斗鸭阑开。更清芬世守，葵花石古，凉绣苍苔。

天随小隐，闲庭半亩，杞菊应栽。著个吟身，凭料理、剑缑琴柱，酒杓茶杯。

眠鸥梦醒，认榜题、恐费疑猜。读画处，恍鹅峰霁雪，龙城夜月，天末飞来。